VSM sklep I Cpg 79/2017
Sodna praksa višjih sodišč, 2017-03-14

stvarna pristojnost - prenos pristojnosti

S prenosom pristojnosti za sojenje na drugi stopnji je bila v predmetni gospodarski zadevi prenesena pristojnost za odločanje o vseh pritožbah sodišča prve stopnje v konkretni zadevi na Višje sodišče v Kopru, dokler ta ni pravnomočno končana. S prenosom pristojnosti za sojenje v določeni zadevi na drugo stvarno pristojno sodišče se ne prenese le odločanje o posamičnem sodnem aktu (odločbi), temveč je pristojnost prenesena za sojenje o vseh pritožbah zoper odločbe, ki jih izda sodišče prve stopnje v zadevi, v kateri pride do takšnega prenosa pristojnosti.

I. Višje sodišče v Mariboru ni pristojno za odločanje v tej zadevi.

II. Zadeva se odstopi v reševanje stvarno pristojnemu Višjemu sodišču v Kopru.

1. V obravnavanem gospodarskem sporu je Okrožno sodišče v Murski Soboti (v nadaljevanju sodišče prve stopnje) dne 14. 7. 2015 o zadevi odločilo s sodbo I Pg 122/2004. Po pritožbi tožeče stranke proti tej sodbi je bila zadeva predložena v pritožbeno obravnavanje Višjemu sodišču v Mariboru.

2. Po sklepu predsednika Vrhovnega sodišča Republike Slovenije, št. Su 877/2015 z dne 25. 3. 2015, izdanega na podlagi 105.a člena, prvega odstavka 61. člena ter skladno s prvim odstavkom 60. člena Zakona o sodiščih (v nadaljevanju ZS) je bila pristojnost za sojenje na drugi stopnji iz Višjega sodišča v Mariboru prenesena na Višje sodišče v Kopru. Slednje je o pritožbi tožeče stranke zoper sodbo sodišča prve stopnje I Pg 122/2004 z dne 14. 7. 2015 odločilo s sklepom Cpg 9/2016 z dne 10. 3. 2016 in sodbo sodišča prve stopnje razveljavilo ter zadevo vrnilo prvostopenjskemu sodišču v ponovno sojenje.

3. Sodišče prve stopnje je o zadevi ponovno odločilo s sodbo I Pg 75/2016 z dne 18. 10. 2016. Ker je bila zoper sodbo vložena pritožba, je sodišče prve stopnje zadevo predložilo v pritožbeno obravnavanje Višjemu sodišču v Mariboru.

4. Višje sodišče v Mariboru ni pristojno za sojenje v tej zadevi.

5. V obravnavanem gospodarskem sporu bi bilo Višje sodišče v Mariboru v skladu s 1. točko 104. člena ZS sicer pristojno za sojenje oziroma odločanje na drugi stopnji o pritožbi zoper odločbo sodišča prve stopnje, vendar pa je bila z že prej navedenim sklepom predsednika Vrhovnega sodišča Republike Slovenije št. Su 877/2015 z dne 25. 3. 2015 pristojnost za sojenje na drugi stopnji v obravnavani zadevi prenesena na Višje sodišče v Kopru.

6. S prenosom pristojnosti za sojenje na drugi stopnji je bila v predmetni gospodarski zadevi prenesena pristojnost za odločanje o vseh pritožbah sodišča prve stopnje v konkretni zadevi na Višje sodišče v Kopru, dokler ta ni pravnomočno končana. S prenosom pristojnosti za sojenje v določeni zadevi na drugo stvarno pristojno sodišče se ne prenese le odločanje o posamičnem sodnem aktu (odločbi), temveč je pristojnost prenesena za sojenje o vseh pritožbah zoper odločbe, ki jih izda sodišče prve stopnje v zadevi, v kateri pride do takšnega prenosa pristojnosti.

7. Glede na obrazloženo Višje sodišče v Mariboru ni pristojno za odločanje v tej zadevi, zato bo ta odstopljena stvarno pristojnemu Višjemu sodišču v Kopru

ZS člen 60, 60/1, 61, 61/1, 104, 104-1, 105a.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.